A yet junel yet lanan low yetok eb is chekbej tuꞌ,
max yalon bay eb axca tiꞌ:
—Cananek bay conob Jerusalén tiꞌ.
Echbanejek jun tzet albilcan ayex yuj Dios,
yet max yakꞌoncan is tiꞌ,
axca max wut walon ayex.
Yel toni,
a Juan max akꞌwi bautizar yetok aej,
palta a yet jayeb cꞌu,
ok akꞌlay Cham Espíritu Santo ayex,
cax ok ex akꞌlay bautizar yuj,
ẍi Jesús.
A yet wajantocꞌal ecꞌ eb cuywom yetok Jesús max kꞌanlen el eb bay:
—Mamin,
¿ami tinaniꞌ ok a col eb jet conob israel,
yet watxꞌ munilcꞌal chi jaoc co yajawil yul jet?
ẍi eb bay.
Max yalon bay eb axca tiꞌ:
—Maj akꞌlay e yojtaknej el cꞌual,
cꞌal is tiempoal yet ok uj jun tuꞌ,
yujtol a jun tiempoal tuꞌ,
asan co Mam Dios ay yalon yet yin.
Palta ok yakꞌ Dios yipalil ayex,
yet ok e chaon Cham Espíritu Santo junjun ex.
Ok lajwok tuꞌ,
axa e yakꞌon testigoal win bay Jerusalén tiꞌ,
yetok bay masanil makbej Judea tiꞌ,
cꞌal yulak yet Samaria,
masantacꞌal bay chi lajwican apnok yulyibankꞌinal tiꞌ ok e yaloncan elok,
ẍi bay eb.
A yet max lajwi yalon Jesús juntzan tiꞌ,
axa yilay ajtok satcan tuꞌ.
Tꞌanan wal ajtok eb yin,
cax max cꞌayxacꞌal toj xol jun asun.
Majxa yil eb yin.
Tꞌananto ajtok eb satcan yet max paxaj Jesús,
axa yilon eb,
lecanxa oc cawan ángel cꞌatan eb,
axca yili anima.
Sak lubinakxacꞌal yili pichil eb.
Max yalon eb axca tiꞌ bay eb:
—Ex aj Galileail winak,
¿tzet xan tꞌanan excꞌal ajtok satcan?
A Jesús tiꞌ,
max ilay aj e xol,
cax max paxaj satcan,
axca wal max yun e yilon toj tiꞌ,
caytuꞌ ok yun jay paxok,
ẍi eb bay eb.